**NOTĂ INFORMATIVĂ**

**la proiectul de lege privind Inspecția Financiară**

**1.Denumirea autorului și, după caz, a participanților la elaborarea proiectului**

Autorul proiectului este Ministerul Finanțelor, care are misiunea de realizare a managementului finanţelor publice, de implementare a principiilor de bună guvernare, de elaborare a politicilor publice eficiente în domeniile: *finanţelor publice, datoriei sectorului public, activelor şi patrimoniului statului; inspectării financiare; investițiilor capitale publice, contabilității şi raportării în sistemul bugetar, achiziţiilor publice, asistenţei financiare externe, salarizării în sistemul bugetar.*

**2. Condițiile ce au impus elaborarea proiectului de lege și finalitățile urmărite**

Proiectul de lege a fost elaborat în scopul executării prevederilor pct.5.2.11 din Planul de acțiuni al Guvernului pentru anii 2020-2023, aprobat prin Hotărîrea Guvernului nr.636/2019.

Conform prevederilor art. 130 alin. (1) din Constituția Republicii Moldova, formarea, administrarea, utilizarea și controlul resurselor financiare ale statului, ale unităților administrativ-teritoriale și ale instituțiilor publice sunt reglementate prin lege.

Totodată, art. 102 alin. (2) din Constituție, prevede că hotărârile Guvernului se adoptă pentru organizarea executării legilor. Astfel, activitatea Inspecției Financiare urmează a fi reglementată prin lege, fapt care va fi realizat odată cu adoptarea acesteia.

Proiectul de lege privind Inspecția Financiară are drept obiectiv crearea unui cadru normativ, care va îmbunătăţi şi eficientiza funcţionalitatea controlului financiar centralizat al Ministerului Finanţelor, precum şi va îmbunătăţi gestionarea finanţelor şi a patrimoniului public, asigurând un management performant prin crearea condiţiilor de respectare, de către persoanele cu funcţii de răspundere, a reglementărilor în vigoare.

Proiectul de lege stabileşte statutul, cadrul juridic, principiile fundamentale de activitate, atribuţiile, drepturile, obligaţiile, modul de organizare şi funcţionare a Inspecției Financiare din subordinea Ministerului Finanţelor.

Încălcările cadrului normativ care, în consecinţă, generează prejudicii statului, ratarea de venituri la buget, utilizarea de mijloace financiare contrar legislaţiei, comiterea de abuzuri, neîntreprinderea măsurilor de către conducătorii entităţilor inspectate, nu pot fi ignorate şi prezintă un factor, care determină modernizarea, intensificarea şi înăsprirea activităţilor de control financiar, precum şi acordarea competenţelor Inspecției Financiare, reieşind din imperativul timpului, ce condiţionează sistemul de control financiar existent, acestea fiind posibile realizate prin adoptarea legii cu privire la Inspecția Financiară.

Sistemul de control necesită soluţii echilibrate pentru păstrarea şi dezvoltarea funcţiei de control financiar modernizat, condiţionate de însăşi schimbările în economie și sistemul bugetar.

Se menționează, că la momentul actual Inspecția Financiară activează în temeiul Regulamentului privind organizarea și funcționarea Inspecției Financiare din subordinea Ministerului Finanțelor, aprobat prin Hotărârea Guvernului nr. 1026/2010, care nu a fost actualizat și adus în concordanță cu schimbările cadrului normativ, astfel, activitatea Inspecţiei Financiare urmează a fi modernizată şi optimizată şi va fi desfăşurată în baza legii adoptate, iar conform acesteia, Inspecția, prin activitatea sa, va proteja interesele financiare ale statului, va pune accentul pe gestionarea conformă a fondurilor şi patrimoniului public.

Astfel, prin legea care urmează a fi adoptată, Inspecției Financiare, i se va acorda dreptul să adreseze în instanţa de judecată acţiuni în apărarea intereselor statului, în cazul în care entităţile publice supuse inspectării nu vor întreprinde măsuri necesare în rezultatul inspectărilor efectuate, fapt care va contribui la lichidarea încălcărilor depistate şi, în ultimă instanţă, la recuperarea prejudiciilor cauzate statului.

Suplimentar, având în vedere faptul că, potrivit prevederilor din pct.2 subpunctul 4) din Regulamentul cu privire la mecanismul desemnării procentuale, aprobat prin Hotărârea Guvernului nr. 1286/2016, Inspecţia Financiară efectuează controlul utilizării sumelor de desemnare procentuală şi atrage la răspundere beneficiarii care au încălcat regulile de utilizare a acestora, prin proiectul de lege propus se urmăreşte abilitarea Inspecției cu o nouă atribuție de control al utilizării sumelor de desemnare procentuală, întru asigurarea protejării intereselor financiare ale statului şi aplicării corecte şi uniforme a cadrului normativ.

Adoptarea legii propuse va crea posibilităţii de încasare suplimentară a sumelor, majorând veniturile la buget, de gestionare eficientă a fondurilor publice în rezultatul contracarării abuzurilor și fraudelor.

Ţinem să menţionăm că, implementarea prevederilor legii va duce la consolidarea răspunderii manageriale pentru gestionarea optimă a resurselor bugetului public naţional, în special, ale entităţilor publice, pe baza principiilor bunei guvernări, prin implementarea sistemului performant de management financiar şi control public intern.

Totodată, Ministerul Finanţelor, în virtutea funcţiilor administrate, fiind responsabil de elaborarea, executarea şi raportarea bugetului, are necesitate de control financiar şi este interesat în consolidarea mecanismelor eficiente de control.

**3. Modul de încorporare a actului în cadrul normativ în vigoare**

Armonizarea cadrului normativ în concordanță cu legea respectivă și abrogarea Hotărârii Guvernului nr.1026/2010 privind organizarea activității de inspectare financiară (publicată în Monitorul Oficial nr. 221-222/1151 din 09.11.2010).

**4. Fundamentarea economico-financiară**

Imрlemеntаrеа prezentului proiect de lege nu necesită cheltuieli financiare suplimentare din bugetul de stat.

**Viceprim-ministru,**

**Ministru al Finanțelor Serghei Pușcuța**